Spieshengelaar sterf by Umkomaas(Argieffoto: NSRI) ŉ Spieshengelaar, vermoedelik in sy 60’s, is dood nadat hy Vrydagmiddag op ŉ strand naby Umkomaas in KwaZulu-Natal ineengestort het. Nicki Gibson, adjunkbevelvoerder van die Nasionale Seereddingsinstituut (NSRI) se basis by Rocky Bay, het gesê hulle het om 14:40 ŉ boodskap oor ŉ moontlike verdrinking ontvang. Paramedici, nooddienswerkers en lede van die polisie is na die strand waar ŉ omstander reeds die man probeer bybring het. “Paramedici het KPR voortgesit, maar kon ten spyte van alle moontlike ingrypings nie die man bybring nie en hy is dood verklaar,” het Gibson gesê. Die man was saam met sy broer en ŉ vriend. Hulle was vermoedelik besig om te spieshengel. Met hul terugkeer na die strand het die man glo in die water sy bewussyn verloor. Dit is nie bekend hoekom nie. Die slagoffer se broer en vriend het hom tot op die strand gebring. Die polisie doen ŉ geregtelike doodsondersoek.